لبدية بالصفارة هي طريقة ديال لبدية و فبعض لحالات، لمعاودة داللعب فماطش فالرياضة د كورة. لقانون 8 اللي كاين فلقواعد د اللعبة كايتحكّم فلبدية بالصفارة. كايبدا كولا شوط فلماطش بالصفارة ديال لحكم، وفكولا بدية ديال لميطات الزايدين إلا كانو. لفرقة اللي جات فيها لقرعة بالريالة كاتختار إما: يبداو لماطش (لفرقة لوخرة كاتختار نص التيران ديالها فالشوط اللول)؛ أولّا يختارو نص التيران اللي عاجبهوم (لفرقة لوخرة هوما اللي كايبداو لماطش). لفرقة اللي ماجاتش فيها لقرعة بالريالة هوما اللي كايبداو اللعب فالشوط التاني. إلا داز لماطش للميطات الزايدين، كاتدار قرعة خرة فلبدية. كاتخدّم لبدية بالصفارة حتى من مورا فاش كايتماركا بيت. لفرقة اللي تماركا عليها داك لبيت هي اللي كاتعاود اللعب. لبالون خاص يكون واقف فالنوقطة د وسط التيران. ݣاع لكوايرية من غير داك اللي غايتيريه خاص يكونو واقفين فنص التيران ديالهوم، وݣاع لكوايرية ديال لفرقة لوخرة خاص يوقفو بعاد ب 9.15 ميترو على لكورة (لمسافة ف التيران محددّاها الدويرة د نص التيران)، هادشي كامل حتى تولّي لكورة ملعوبة. غير يصفر لحكم، لكوايري يقدر يشير لكورة فين ما بغا. كاتكون لكورة ملعوبة فاش كاتكون تّيرات وكاتبان كاتحرّك. لكوايري اللي تيرا لكورة ماعندوش لحق يقيس لكورة حتى يقيسها شي كوايري آخور.